BORAVAK UČENIKA GOTTFRIED KINKEL-REALSCHULE IZ ERFTSTADTA U ZAGREBU OD 29.3.-5.4.2016.

Nastavak naše njemačke avanture započeo je u zagrebačkoj zračnoj luci 29.3.dolaskom naših prijatelja iz Erftstadta pokraj Kölna.

190 dana, 1030 kilometara- to su prepreke s kojima se naše hrvatsko-njemačko prijateljstvo suočavalo sve do tog utorka u 21 sat, kada su naši gosti sletjeli u Zagreb.

Proveli smo skupa emotivan tjedan-tjedan pun sreće, ljubavi i prijateljstva, ali i suza, tuge te iskrenih i čvrstih zagrljaja- ponovni rastanak svima nam je teško pao…

Prvog dana, nakon obilaska i upoznavanja škole uz pomoć prezentacije Lucije Anđelović (2.d) i Alme Dupanović (2.d) pozdravio nas je ravnatelj i otišli smo na nastavu, a popodne smo pokazali Nijemcima kulturno-povijesnu jezgru našeg glavnog grada. Alma Dupanović (2.d), David Šarić (2.d) i Vedran Barić (1.d) ispričali su ponešto o znamenitostima Zagreba, Gornjem gradu, Saboru, Crkvi sv.Marka, Kamenitim vratima i Katedrali.

Četvrtak smo proveli u Rijeci. Obilazak Rijeke i riječkih znamenitosti vodili su Katarina Dropulić (1.f), Lara Marija Urek (1.d)i Elli Galogaža (2.d). Vidjeli smo glavnu riječku šetnicu Korzo, obišli veliku riječku luku, kazalište, Kosi toranj i Crkvu sv. Vida te uživali u šetnji novim gradom i boravku u hostelu. Idući dan smo bili u Opatiji, gdje su nam vodičke bile Anđela i Leona Galić (1.f) i gdje su se neki od naših njemačkih prijatelja prvi put susreli s Jadranskim morem -u kojemu su se najhrabriji i okupali.

Vikend namijenjen druženju s obiteljima domaćina pretvorio se uglavnom u obilazak rekreativnih središta grada Zagreba i okolice- zajedno smo se zabavljali na jezeru Jarunu, u parku Maksimir, a snage smo odmjerili i u košarci na Tuškancu. Neki od nas potegli su čak i do Samobora.

U ponedjeljak smo prijatelje ponovno poveli na nastavu, a zatim i u Zoološki vrt te u Muzej iluzija.

Posljednji dan našeg zajedničkog druženja proveli smo planinareći. Divili smo se pogledu na grad s Medvedgrada te uživali u predivnom pikniku i svježem zraku Medvednice.

Samo nekoliko sati kasnije ponovno smo se sastali u zagrebačkoj zračnoj luci i na našu veliku žalost oprostili od naših prijatelja. Bilo je suza, smijeha, zagrljaja, a sve u nadi da ćemo se ponovno sresti.

Naposljetku bismo se u ime svih učenika koji su sudjelovali u razmjeni (Lara Marija Urek, Vedran Barić, Tomislav Beljo- 1.d, Maria Bara, Katarina Dropulić, Anđela i Leona Galić- 1.f, Lucija Anđelović, Alma Dupanović, Elli Galogaža, Ivan Anzulović i David Šarić- 2d) htjeli zahvaliti IV.gimnaziji, našim dragim profesorima, njemačkoj školi i njihovim profesorima na ovoj predivnoj prilici da poboljšamo svoje znanje njemačkog jezika, bolje upoznamo njemačku kulturu te ono najvažnije, da steknemo trajna prijateljstva. Ovo će nam iskustvo zasigurno zauvijek ostati urezano u sjećanje.

Katarina Dropulić 1.f i Alma Dupanović 2.d
Fotografije Lucija Anđelović 2.d